Spoedvraat ry 241 km/h in GautengArgieffoto (Foto: Pexels, Pixabay) ŉ Man is Woensdag in hegtenis geneem wat teen 241 km/h in ŉ 120 km/h-sone gery het, het die departement vir gemeenskapsveiligheid in Gauteng gesê. Die Gautengse verkeerspolisie se hoëspoedeenheid het die 31-jarige man Woensdagoggend naby Bossemanskraal-wisselaar voorgekeer tydens ŉ spesiale operasie. “Die man het in ŉ BMW 330i op die N4-snelweg, oos van Pretoria, gery – op pad na Middelburg,” het die departement gesê. “Hy het aangevoer hy moet werk toe jaag. Hy werk by een van die Barloworld-maatskappye.” Die man is formeel aangekla van roekelose bestuur met ŉ alternatiewe klagte dat hy die spoedgrens oorskry het. Die man sal binnekort in die Bronkhorstspruit-landdroshof verskyn. Sizakele Nkosi-Malobane, provinsiale LUR vir gemeenskapsveiligheid, het die voorval veroordeel. “Ek is besorg oor die getal roekelose of nalatige bestuurders wat ons daagliks op die paaie ervaar. Meeste noodlottige ongelukke is ŉ gevolg van hierdie gedrag. Statistiek dui daarop dat meeste ongelukke veroorsaak word deur mense wat te vinnig ry,” het Nkosi-Malobane gesê. “Hierdie nuwe neiging – om só vinnig te ry – is baie skrikwekkend. Ek veroordeel dit ten sterkste. Enigiemand wat hieraan skuldig bevind word, moet swaar gestraf word.”